medieval-data/medieval-letters huggingface dataset:
LXXXI.  Ad Ivonem episcopum et canonicos Carnotenses.-- Vetat ne pro ecclesiasticis beneficiis munus accipiatur, nec ecclesiastica negotia ad saeculares deferantur,  etc.  Tum firmat excommunicationem ab Ivone dictatam, de domibus Ecclesiae contiguis.   (Anno 1102, Nov. 11.) [Dom BOUQUET,  Recueil,  XV, 24.]
Author: Paschalis II
Date:  [IVONI]

PASCHALIS episcopus, servus servorum De, venerabili fratri I. Carnotensi episcopo et totius capituli fratribus salutem et apostolicam benedictionem.

Audivimus in regionum vestrarum ecclesiis quas dam pravas consuetudines emersisse, et in Ecclesia vestra praecipue vigere: super haec etiam quaedam contra canonum statuta praesumi. Nos vero sanctorum Patrum statuta sequentes, et ab omnibus ea intemerata servari volentes, easdem consuetudines penitus abdicamus, et sancti Spiritus auctoritate prohibemus ut pro praebendis vel ecclesiasticis beneficiis munus aliquod exigatur. Praecipimus etiam ut clerici qui negotia ecclesiastica ad saeculares potestates deferentes ecclesiam gravant, infames habeantur, donec condigne satisfaciant; de concubinarum filiis quod a praedecessoribus nostris statutum est inconvulsum servetur; utqui, non praecedente canonica excusatione, se promoveri non permittunt, suis reddantur minoribus inferiores. Secundum capitulum Carthaginense, et secundum institutum papae Gelasii, plus accipiat presbyter quam diaconus, diaconus quam subdiaconus, et qui studiosius militat tardioribus, plus stipendiorum accipiat; ut ornamenta Ecclesiae nemo vendat aut distrahat, nisi pro ea necessitate quem canones permittunt; et qui aliter fecerit, sacrilegii reus, et canonum contemptor habeatur. De his autem quae apud vos precariae dicuntur, quod tua fraternitas disposuerit, nos ratum habemus. Illam sane excommunicationem quam de domibus quae ecclesiae tuae contiguae fuerunt, pro ejusdem ecclesiae utilitate dictati, nos assertionis nostrae auctoritate firmamus. Datum Beneventi III Idus Novembris.
LXXXVI.  Ad Anselmum Cantuariensem archiepiscopum.-- De investituris ecclesiasticis; de clericorum filiis; de Gualensis episcopi causa.   (Anno 1102, Dec. 12.) [MANSI,  Concil.  XX, 1061.]
Author: Paschalis II

PASCHALIS episcopus, servus servorum Dei, venerabili fratri ANSELMO Cantuariensi archiepiscopo, salutem et apostolicam benedictionem.

Adversus illam venenosam Simoniacae pravitatis radicem, ecclesiarum videlicet investituram, quam valide, quam severe, quam robuste patres nostri praeteritis temporibus obviaverint, sapientiae tuae satis est manifestum. Reverendae in Christo memoriae praedecessoris nostri domui Urbani tempore, apud Barum collecto venerabilium episcoporum et abbatum ex diversis partibus concilio, in quo tua religio et nos ipsi interfuimus, sicut qui nobiscum aderant, reminiscuntur: in eamdem pestem, excommunicationis est prolata sententia. Et nos eumdem cum patribus nostris spiritum habentes, idem sapimus, et eadem testamur. De sacerdotum et levitarum filiis dudum nos tibi scripsisse reminisceris. Porro si promoti fuerint inventi, et spe promotionis adempta, in eo quo reperti sunt ordine manere voluerint: quia illa eis macula non ex proprii culpa reatus inhaesit, non videtur, si alias digni fuerint, in eos depositionis sententiam dari, ut se iterum negotiis implicent saecularibus, cum in eis ordinationis tempore propriae voluntatis arbitrium non remanserit. Gualensis episcopus causam sacris omnino canonibus obviare non nescit. Caeterum quia inter barbaros barbarice et stolide promotus est, in tuae fraternitatis arbitrio ponimus: sic tamen ut de caetero in ea regione hujusmodi non praesumatur adversio. Quod super ejusdem episcopi negotio, et aliis rebus per fideles nuntios dirigimus, tanquam ex nostro ore audias. Munera quae B. Petro misisti, recepimus cum gratiarum actione: unde ab illo, qui omnium bonorum est retributor, mercedem recipias. Datae Beneventi, II Idus Decembris.
LXXXVII.  Ad Gerardum archiepiscopum Eboracensem.--Monetur ut professionem Anselmo Cantuariensi juxta morem praedecessorum suorum faciat.   (Anno 1002, Dec. 12.) [MANSI,  Concil.,  XX, 1004.]
Author: Paschalis II

PASCHALIS episcopus, servus servorum Dei, venerabili fratri Eboracensi archiepiscopo GERARDO, salutem et apostolicam benedictionem.

Quamquam prave contra nos, imo contra matrem tuam sanctam Romanam Ecclesiam, te non ignoremus egisse: praesentibus tamen tibi litteris mandamus ut professionem venerabili fratri nostro Anselmo Cantuariensi archiepiscopo facere non negligas. Audivimus enim Thomam quondam praedecessorem tuum ex hac eadem re contentionem movisse: et cum in praesentia domini Alexandri papae secundi ventilata esset, ex praecepto ejus definitione habita, post varias disquisitiones, Lanfranco praedecessori suo et successoribus suis eamdem professionem fecisse. Unde et nos, quod tunc temporis definitum est, volumus, auctore Deo, firmum illibatumque servari. Data Beneventi, pridie Idus Decembr.
LXXXVIII.  Ad Robertum Flandrensium comitem.--Ut Leodienses schismaticos Henrico imperatori adhaerentes ab Ecclesia expellat.   (Anno 1103, Jan. 21.) [MANSI,  Concil.,  XX, 986.]
Author: Paschalis II

PASCHALIS episcopus, servus servorum Dei, ROBERTO Flandrensium comiti, salutem et apostolicam benedictionem.

Benedictus Dominus Deus Israel, qui in te virtutis efficaciam operatur, qui reversus Jerusalem Syriae, in coelestem Jerusalem justae militiae operibus ire contendis. Hoc est legitimi militis, ut sui regis hostes instantius persequatur. Gratias ergo prudentiae tuae agimus, quod praeceptum nostrum in Cameracensi parochia exsecutus es: idipsum de Leodiensibus excommunicatis pseudoclericis praecipimus. Justum enim est ut qui semetipsos a catholica Ecclesia segregarunt, per catholicos ab Ecclesiae beneficiis segregentur. Nec in hac tantum parte, sed ubique, cum poteris, Henricum haereticorum caput, et ejus fautores pro viribus persequaris. Nullum profecto gratius Deo sacrificium offerre poteris, quam si cum impugnes qui se contra Deum erexit, qui Ecclesiae Dei regnum auferre conatur, qui in loco sancto Simonis idolum statuit, qui a principibus Dei sanctis apostolis eorumque vicariis de Ecclesiae domo sancti Spiritus judicio expulsus est. Hoc tibi ac militibus tuis in peccatorum remissionem et apostolicae sedis familiaritatem praecipimus, ut his laboribus ac triumphis ad coelestem Jerusalem Domino praestante pervenias. Datum Albani, duodecimo Kalendas Februarii.
LXXXIX.  Petro archiepiscopo Aquensi pallii usum concedit.   (Anno 1103, Mart. 28.) [  Gall. Christ.,  I, 66.]
Author: Paschalis II

PASCHALIS episcopus, servus servorum Dei, venerabili fratri PETRO Aquensi archiepiscopo. salutem et apostolicam benedictionem.

Apostolicae sedis benignitas exigit sua cuique jura servare, et sic honoris a Domino constituti privilegium custodire, ut fratribus dignis honoris consortium non negetur. Idcirco, venerabilis frater Petre Aquensis archiepiscope, fraternitati tuae, tuisque successoribus confirmamus, quidquid parochiae, vel metropolis, vel episcopatus jure ad Aquensem cognoscitur ecclesiam pertinere. Pallium praeterea fraternitati tuae, plenitudinem videlicet pontificalis officii, ex apostolicae sedis liberalitate concedimus: quo te intra ecclesiam tantum ad missarum solemnia subscriptis diebus noveris induendum, id est Nativitatis Domini nostri Jesu Christi, Epiphaniae, Ypapanton, Coenae Domini, Resurrectionis, Ascensionis, Pentecostes, tribus solemnitatibus beatae Mariae virginis, festivitatibus SS. apostolorum, commemorationis Omnium Sanctorum, SS. Mariae Magdalenae, Maximini confessoris et episcopi, et eorum martyrum qui in ecclesia Aquensi requiescunt; in consecrationibus ecclesiarum, episcoporum, presbyterorum, diaconorum, et anniversario tuae consecrationis die, cujus nimirum pallii volumus te per omnia genium vindicare. Hujus siquidem indumenti honor, humilitas, atque justitia est: tota ergo mente fraternitas tua se exhibere festinet in prosperis humilem, in adversis, si quando eveniunt, cum justitia erectum, amicum bonis, perversis contrarium; nullius unquam faciem contra veritatem recipiens, nullius unquam faciem pro veritate loquentem premens, misericordiae operibus juxta virtutem cupiens; infirmis compatiens; benevalentibus congaudens; aliena damna propria deputans de alienis gaudiis, etc. . . . Fraternitatem tuam divina miseratio per tempora multa conservare dignetur incolumem. Amen. Datum Laterani per manus Joannis S. R. E. diaconi cardinalis, V Kal. Aprilis, indictione X, anno Domini incarnati 1104, pontificatus autem domni Paschalis II papae VI.
XC.  Confirmat donationes factas abbatiae S. Auberti canonicorum regularium ordinis S. Augustini Cameraci.   (Anno 1103, April. 1.) (MIRAEUS,  Opp. diplom.,  III, 24.]
Author: Paschalis II
Date:  [1103]

PASCHALIS, servus servorum Dei, dilecto filio ADAE Ecclesiae S. Auberti abbati, et ejus fratribus in eadem Ecclesia canonicis, salutem et apostolicam benedictionem.

Ad audientiam apostolatus nostri pervenit quod nobilis vir Gerardus de S. Auberto miles consentientibus fratribus suis Hugone de Bellomonte, et Anselmo de Lieven, etiam militibus, ob reverentiam decreti super decimis quae a laicis detentae sunt, promulgati, decimam quamdam ad ecclesiam vestram de Iwrio pertinentem vobis per manum dioecesani episcopi, pacifice resignavit, quam resignationem gratam nobis, acceptamque tenentes, eam ratam esse decernimus, etc. Scriptum per manum Joannis scriniarii regionarii, et notarii sacri palatii. Datum Laterani per manum Joannis sanctae Romanae Ecclesiae diaconi cardinalis, Kal. April., indict. XI, Incarnat. Dominicae an. 1104 ; pontificatus autem domni Paschalis II papae IV. + Ego Paschalis catholicae Ecclesiae episcopus.
XCIII.  Ecclesiae Compostellanae possessiones confirmat.   (Anno 1103, Mai. 1.) [FLOREZ,  España sagrada,  XX, 34.)
Author: Paschalis II
Date:  [ASCHALIS] [IDACO]

P episcopus, servus servorum Dei, venerabili fratri D Compostellano episcopo, salutem et apostolicam benedictionem.

Sicut injusta poscentibus nullus est tribuendus effectus, sic legitima desiderantium non est differenda petitio. Tuis ergo, frater in Christo charissime, petitionibus annuentes paginae praesentis assertione statuimus ut, sicut Compostellana Ecclesia pro singulari B. Jacobi devotione sedis apostolicae se laetatur protectione muniri, sic et caeterae sui juris ecclesiae per diversas parochias constitutae, quae fidelium donationibus ad praefatam videntur ecclesiam pertinere, eadem mereantur tuitione foveri. Ipsas namque ecclesias in Romanae Ecclesiae tutelam suscipientes, apostolica auctoritate sancimus ut quaecunque bona, quaecunque possessiones eisdem cognoscuntur ecclesiis juste et canonice pertinere, tibi et tuae Ecclesiae firma et illibata serventur. Decernimus ergo ut nulli hominum liceat easdem ecclesias temere invadere, aut bona illarum auferre, vel ablata retinere, sed omnia integre serventur, tam tuis quam clericorum et pauperum usibus profutura. Adjicimus etiam ut nec episcopis, nec episcoporum ministris, facultas sit in eisdem ecclesiis quaslibet novas imponere consuetudines, nec ipsarum clericos, vel ipsas ecclesias excommunicare aut interdicere absque tua examinatione et certioris culpae cognitione, sed in tuo et Ecclesiae Compostellanae dominio integre et quiete permaneant. Si qua sane ecclesiastica saecularisve persona hanc nostrae constitutionis paginam sciens, etc. . Amen, amen, amen. Datum Laterani Kal. Maii, indictione XI, Incarnationis Dominicae anno 1103, pontificatus autem domini Paschalis secundi papae IV.

Notes: (ut supra)
XCIV.  G[undisalvo] Minduniensi episcopo praecipit ut aut archipresbyteratus (duos) injuste retentos D[idaco] episcopo Compostellano restituat, aut apud Bernardum, archiepiscopum Toletanum, apostolicae sedis legatum, causam dicat.   (Anno 1103, Maii 1.) [FLOREZ,  España sagrada,  XX, p. 76.]
Author: Paschalis II

P., servus servorum Dei, venerabili fratri G. Minduniensi episcopo, salutem et apostolicam benedictionem.

Venerabilis fratris nostri Didaci Compostellani episcopi et clericorum ejus querelam accepimus pro Ecclesiae S. Jacobi archipresbyteratibus, quos in juste retinere diceris audivimus, et quia judicium legati nostri Toletani archiepiscopi, quod apud Carrionem nuper in concilio edixerat, contempsisti. Mandamus ergo ut aut juxta judicium datum facias, aut si te pergravari existimas, praesentiam tuam ad ipsius legati audientiam repraesentes causam tuam tractaturus: si vero nec modo acquiescere volueris, sententiam quam ipse dictavit, auctoritate nostra confirmamus. Datum Laterani Kal. Maii .

Notes: (1103)
XCV.  Ad D[idacum] episcopum Compostellanum.   (Anno 1103, Maii 1.) (FLOREZ,  ubi supra,  p. 92.]
Author: Paschalis II

P. episcopus, servus servorum Dei, dilecto fratri D. Compostellano episcopo, salutem et apostolicam benedictionem.

Qualem quantamque tua fraternitas erga nos dilectionem gerat, fidelibus obsequiis et operibus aperte demonstrat, quae, licet longis sit a nobis terrarum spatiis separata, praesentem se tamen nobis reddit, et animi charitate, et frequentium obsequiorum exhibitione. Quapropter et nos te ut fratrem nostrum dilectionis mutuae munere recompensantes, monemus et rogamus ut a coeptae bonitatis tramite ac coeptae dilectionis exhibitione nulla aliquando velis occasione animum avertere. De suscepta autem officii dispensatione curam et sollicitudinem, ut miles strenuus, habere satage, et ita rerum terrenarum abundantia fruere, ut coelestium praemiorum non debeas dilectione carere: exteriora tibi et transitoria non adeo animum implicent, ut aeternis et permansuris bonis priveris: terrenis semper praepone coelestia, perituris aeterna: talem te prorsus in omnibus exhibe, ut boni pastoris mercedem a Pastore pastorum merearis recipere. Oblationes quas per nuntios tuos nobis direxisti, gratanter accepimus, et pro eis gratiam referimus. Quod autem quibusdam tuis postulationibus assensum ad praesens accommodare nequivimus, certa ratione fit. De abbate Ciniensi, super quo nos consuluisti, mandamus ut eum monasterio restituas, ut ibi regularem ordinem et vitam monasticam cum fratribus ducat. Sanctimonialibus autem in aliquo loco convenienti positis, victus et omnia necessaria ab eodem abbate dari decernimus. Datum Laterani Kal. Maii.
XCVIII.  Ad D[idacum] episcopum Compostellanum.  (Anno 1103, Oct. 15.[FLOREZ,  España sagrada,  XX, 76.]
Author: Paschalis II

P. episcopus, servus servorum Dei, venerabili fratri D. Compostellano episcopo, salutem et apostolicam benedictionem.

Petentibus Ecclesiae tuae clericis qui dudum ad nos venerant, scripsisse nos reminiscimur Minduniensi episcopo, ut duos archipresbyteratus et dimidium quos in ejus parochia B. Jacobi ecclesia tenuisse dicebatur, tuae potestati restitueret. Venientes vero ad nos supradictae Minduniensis Ecclesiae clerici dixerunt per annos XL postquam terra illa de manibus Sarracenorum erepta est, praefatam ecclesiam quiete archipresbyteratus illos possedisse. Si ergo veritas sic se habet, praecipimus dilectioni tuae ut eosdem archipresbyteratus et dimidium in ejusdem Ecclesiae possessionem dimittas quiete. Praeterea consuetudines quas pari possessione in quibusdam se dicunt habuisse ecclesiis, quas tua fraternitas abstulisse dicitur, volumus te jam dictae Ecclesiae restituere. Sane si in his omnibus B. Jacobi ecclesia jus aliquod habet, ad proximas Kal. Octobris nuntios cum Minduniensis episcopi legatis, qui in eodem termino ad nos venturi sunt, destinabit. Datum Laterani Idus Octobris.
C.  Ad Anselmum Cantuariensem archiepiscopum.-- Primatum ipsi confirmat.   (Anno 1103, Nov. 16.) [MANSI,  Concil.  XX, 1023.]
Author: Paschalis II

PASCHALIS episcopus, servus servorum Dei, venerabili fratri ANSELMO Cantuariensi episcopo, salutem et apostolicam benedictionem.

Fraternitatis tuae postulationibus nos annuere, tuae sapientiae et religionis persuadet auctoritas. Quondam enim in litteris ab apostolica tibi sede directis, Cantuariensis Ecclesiae primatum ita tibi plenum concessimus, sicut a tuis constat praedecessoribus fuisse possessum. Nunc autem petitionibus tuis annuentes, tam tibi quam tuis legitimis successoribus eumdem primatum, et quidquid dignitatis seu potestatis eidem sanctae Cantuariensi seu Dorobernensi Ecclesiae pertinere cognoscitur, litteris praesentibus confirmamus, sicut a temporibus B. Augustini praedecessores tuos habuisse apostolicae sedis auctoritate constiterit. Dat. Laterani XVI Kal. Decembris, indict. XII.
CII.  G[ebhardum] Hirsaugiensem et caeteros catholicos abbates et monachos per Sueviam hortatur ut mala aequo animo ferant et G[ebhardum] Constantiensem colant. Arnoldum, Ecclesiae Constantiensis invasorem, excommunicatum nuntiat.   (Circa annum 1103, Febr. 10.) [NEUGART,  Codex diplomaticus Alemanniae,  II, 40.]
Author: Paschalis II

P. episcopus, servus servorum Dei, dilectis filiis G. Hirsaugiensi et caeteris catholicis abbatibus et monachis per Sueviam, salutem et apostolicam benedictionem.

Audivimus, charissimi, quia plus solito mundus in vos saeviat, persecutiones accrescant, tumentes in vos fluctus maris acrius surgant. Sed mirabilis in excelsis Dominus, qui suis ea pedibus calcat. Propter quod rogamus, ne deficiatis in tribulationibus vestris, quae est gloria vestra. Non enim, inquit Apostolus, condignae sunt passiones hujus temporis ad futuram gloriam, quae revelabitur in nobis. Hujus gloriae revelationem patres nostri desiderantes ibant gaudentes de conspectu consilii: sic et nos, qui eorum debemus imitatores fieri, in tristitia et angustiis positi gaudeamus. Tristitia enim nostra vertetur in gaudium. Speramus enim in Domino, de sanctorum apostolorum meritis confidentes, quia ille vestris persecutionibus finem imponet, qui dicit: Ego vici mundum. Vos igitur, dilectissimi, ad supernae vocationis bravium intendentes, in praesenti agone viriliter contendatis, vos ipsos mutuis auxiliis foveatis, ad ardentem inter vos lucernam, fratrem videlicet nostrum G. Constantiensem episcopum omnes respicite, ipsum omnes unanimiter veneremini, et collatis dilectionis brachiis ipsum et vos in his tribulationibus adjuvetis. Porro Constantiensis ecclesiae invasorem A. a Romana Ecclesia noveritis excommunicatum, et a catholicae Ecclesiae unitate tanquam putridum membrum esse praecisum. Hunc quasi mortiferum venenum per omnia fugite, et modis omnibus devitate. Dat. Laterani IV Idus Feb. . . . .
CIII.  Ad Guelphonem ducem Bavariae, Bertholdum ducem Sueviae,  etc.--  Illos ad catholicam Ecclesiam revocat.   (Circa annum 1103, 10 Februarii.) [NEUGART,  Cod. diplom. Alem.,  II, 41.]
Author: Paschalis II

P. episcopus, servus servorum Dei, egregiis viris duci GUELPHONI et fratri ejus HENRICO, duci, BERTHOLDO et nepoti ejus HERIMANNO, et caeteris principibus per Sueviam . . .

Licet post Satanam conversi de vestra salute jam diu sitis immemores, nos tamen, quos officii debitum et sedis apostolicae compellit auctoritas, vestrae salutis non possumus oblivisci. Unde opportunum duximus, litteris praesentibus vos ipsos ad corda vestra reducere, et de somno mortis, corpore licet absentes, excitare. Dei patientia vos ad poenitentiam exspectat, sed thesaurizatis vobis iram in die irae. Diu est, quod vos a catholicae Ecclesiae membris separastis, et perverso capiti adhaesistis, membris ejusdem Ecclesiae, quae vos in Christo generavit, injurias irrogantes, et cum malorum omnium capite ipsam matrem vestram infestationibus aggravantes. Quod eo indignius judicamus, ac gravius ferimus, qui ejus vos defensores, ejus vos novimus amatores. Ipsa tamen, quae sponsum suum quotidie pro filiis interpellat, si resipueritis, si ejus vos membra recognoscitis, gratanter vos excipit, et in suorum restituet numero filiorum. Habetis juxta vos summi capitis membrum, et Ecclesiae oculum, fratrem videlicet nostrum G. Constantiensem episcopum, qui vos de salute vestra plenius poterit informare, de tenebris ad lucem reducere: cujus vocem qui audit, illum se credat audire, qui dicit: Qui vos audit, me audit, et qui vos spernit, me spernit. Ad ipsum igitur tanquam ad patrem recurrite, ipsius monitis, sicut B. Petri et nostris in omnibus obedite. Quod si feceritis, a maledictionis vinculo eritis absoluti. Porro Constantiensis Ecclesiae invasorem A. a Romana Ecclesia noveritis excommunicatum, et a catholicae Ecclesiae unitate tanquam putridum membrum esse praecisum. Hunc quasi mortiferum venenum per omnia fugite, et modis omnibus devitate. Dat. Lat. IV Idus Febr . . . . .
CIV.  Ad Gallos.--Solvit interdictum cui Eduensis episcopus Vizeliacensem Ecclesiam subjecerat.   (Circa annum 1103, Oct. 30.) [MANSI,  Concil.  XX, 1029.]
Author: Paschalis II

PASCHALIS episcopus, servus servorum Dei, clericis, militibus, et caeteris laicis per Gallicanas ecclesias, salutem et apostolicam benedictionem.

Audivimus, et vix credere potuimus, quod confrater noster Eduensis episcopus, et archidiaconi ejus, vel archipresbyteri, non justitia ducti, sed aemulatione compulsi, vobis interdixerint Vizeliacense coenobium devotionis gratia adire, ecclesiam introire, et ad sepulcrum beatae Mariae, quod in eadem ecclesia celebratur, accedere, aut aliquas oblationes apponere. Nova profecto, nova haec est interdictio sacerdotum: cum ad devotionem vocare, non a devotione revocare, sacerdotalis officii debitum videatur. Porro nos interdictum hoc sacerdotali officio dissolventes, scire vos volumus quia sive episcopus, seu ministri ejus, nisi ab hac praesumptione destiterint, apostolicae sedis indignatione plectentur. Datum Laterani III Kal. Novembris.
CVI.  Ad Petrum regem Aragonum.   (Circa annum 1103.) [  Histoire générale du Languedoc,  Paris, 1730, fol., t. II,  Pr.,  p. 365.]
Author: Paschalis II

PASCHALIS episcopus, servus servorum Dei, dilecto filio PETRO regi Aragonensium, salutem et apostolicam benedictionem.

Ecclesiam S. martyris Saturnini Tolosani antiquitus specialiter esse juris beati Petri plurimis est notum, in tantum quod praedecessor noster bonae memoriae papa Urbanus cum XVII archiepiscopis et episcopis manu propria eam consecravit, atque privilegiis apostolicae sedis sub anathematis vinculo ipsam munivit, etc. Confrater noster Petrus Pampilonensis episcopus supranominato martyrii et canonicis suis ecclesiolam cum consilio D. Sancii regis patris vestri dedit, etc.
CVII.  Ad Bertrannum comitem Tolosanum.--Increpatoria quod burgum S. Aegidii invaserit, et oblationes altaris tanquam populares merces exposuerit.   (Intra annum 1101-1104, Nov. 14.) [Dom. BOUQUET,  Recueil,  tom. XV, p. 32.]
Author: Paschalis II

PASCHALIS episopus, servus servorum Dei, dilecto filio BERTRANNO comiti salutem, si obedierit, et apostolicam benedictionem.

Quid pater tuus egregiae strenuitatis comes de altari S. Aegidii, quid etiam de toto burgo fecerit, tu ipse non nescis. Scripturam quoque et excommunicationem in Nemausensi concilio, juxta patris tui petitionem a sanctissimae memoriae Urbano papa factam, vel audisse te credimus vel vidisse: unde miramur quod burgum invadere, et juxta B. Aegidii ecclesiam munitiones novas erigere praesumpsisti. Imo, quod gravius est, accepta pecunia, ejusdem oblationes altaris tanquam populares merces exposuisti; unde nos te tanquam dilectum filium admonemus, ne tam gravi culpa te gravari diutius sinas. Et si enim, ut dicitur, Hierosolymitanum iter inceperis, nihil animae tuae proderit, quoniam excommunicationis et anathematis vinculo tenearis in eodem Nemausensi concilio promulgato. Alioquin iram et indignationem omnipotentis Dei sanctorumque apostolorum Petri et Pauli gravius profecto persenties. Datum Laterani, XVIII Kal. Decembris.